L 234/12
BG
Официален вестник на Европейския съюз
22.9.2023 г.
(62)
Разработването на технологии за алтернативни горива е важно и за железопътния транспорт, в рамките на който пряката електрификация на даден железопътен участък може да се окаже невъзможна поради някои причини, като например разходната ефективност на услугата.
На разположение са различни технологии, към които железопътният сектор може да премине като замени дизеловите влакове, включително пряка електрификация, влакове, задвижвани от акумулаторни батерии, и приложения за водородни технологии.
Развитието на тези технологии предполага в държавите членки да бъде разположена подходяща инфраструктура за зареждане с електроенергия и презареждане с гориво.
(63)
Държавите членки следва да използват широк набор от регулаторни и нерегулаторни стимули и мерки за постигане на задължителните цели и да прилагат своите национални рамки за политиката в тясно сътрудничество с участниците от частния сектор, които следва да играят ключова роля за подпомагане на развитието на инфраструктурата за алтернативни горива.
(64)
Съгласно Директива 2009/33/ЕО на Европейския парламент и на Съвета (18) за екологично чисти автобуси с нулеви емисии са запазени минимални национални дялове от обществените поръчки, като екологично чисти автобуси са тези, които използват алтернативни горива, както е определено в настоящия регламент.
Тъй като все повече органи и оператори от сферата на обществения транспорт преминават към екологично чисти автобуси с нулеви емисии, за да бъдат постигнати тези задължителни цели, е важно държавите членки да включат целенасоченото насърчаване и развитие на необходимата инфраструктура за зареждане с електроенергия и презареждане с гориво на автобуси като ключов елемент в своите национални рамки за политиката.
Също така е важно държавите членки да създадат и да поддържат подходящи инструменти за насърчаване на разгръщането на инфраструктура за зареждане с електроенергия и презареждане с гориво на автобуси, както и за служебните автомобилни паркове, по-специално за екологично чисти автобуси и автобуси с нулеви емисии на местно равнище.
(65)
Поради нарастващото многообразие на видовете горива за моторни превозни средства, свързано с увеличаващата се пътна мобилност на гражданите в целия Съюз, е необходимо на потребителите да се предоставя ясна и лесна за разбиране информация за наличните горива на станциите за презареждане и за съвместимостта на техните превозни средства с различните горива или зарядни точки на пазара в Съюза.
(66)
Ясната и лесно съпоставима информация относно цените на различните горива би могла да изиграе важна роля за това потребителите да могат да направят по-точна преценка за относителните разходи за отделните горива, налични на пазара.
Ето защо сравнението на единичните цени на някои алтернативни и конвенционални горива, изразено като „цена на горивото за 100 километра“, следва да бъде посочвано с информационна цел на всички станции за презареждане със съответното гориво.
Потребителите следва да бъдат ясно информирани, че подобни сравнения се отнасят за средните цени на горивата в държавата членка, които могат да се различават от действителните цени, начислявани в съответната станция за презареждане с гориво.
Освен това Комисията следва, по целесъобразност, да преразгледа Директива 1999/94/ЕО на Европейския парламент и на Съвета (19), за да гарантира, че информацията за потребителите относно разхода на гориво и емисиите на CO2 във връзка с търговията на нови леки автомобили, както е предвидено в посочената директива, отчита и отразява промените, свързани с прехода към алтернативни горива.
(67)
Необходимо е на потребителите да се предоставя достатъчно информация относно географското местоположение, характеристиките и услугите, предлагани в публично достъпните зарядни точки и точки за презареждане с алтернативни горива, обхванати от настоящия регламент.
Поради това държавите членки следва да гарантират, че операторите или собствениците на публично достъпни зарядни точки и точки за презареждане с гориво предоставят съответните статични и динамични данни.
Следва да бъдат определени изисквания относно видовете данни по отношение на наличността и достъпността на съответните данни, свързани със зареждането с електроенергия и презареждането с гориво, въз основа на резултатите от действието в подкрепа на програмата за „Събиране на данни, свързани със зарядните точки и точките за презареждане с алтернативни горива и с уникалните идентификационни кодове за електромобилност на участниците“ (IDACS), което приключи през 2022 г.
(68)
Настоящият регламент се отнася до видовете данни, които са необходими за функционирането на конкурентен и отворен пазар и които са от съществено значение за вземането на информирани решения от крайните ползватели относно техните зарядни сесии и сесии за презареждане с гориво, включително чрез висококачествени информационни услуги, разработени от съответните участници на пазара.
Изискванията за видовете данни, определени в настоящия регламент, следва да се прилагат само за данните, които са налични в цифров машинночетим формат.
(18) Директива 2009/33/ЕО на Европейския парламент и на Съвета от 23 април 2009 г. за насърчаване на чисти пътни превозни средства с цел да се подпомогне мобилността с ниски емисии (ОВ L 120, 15.5.2009 г., стр. 5).
(19) Директива 1999/94/ЕО на Европейския парламент и на Съвета от 13 декември 1999 г. относно наличието на потребителска информация за разхода на гориво и емисиите на CO2 по отношение на търговията с нови леки автомобили (ОВ L 12, 18.1.2000 г., стр. 16).